**Ministru kabineta noteikumu projekta** **“****Grozījumi Ministru kabineta 2017.gada 25.aprīļa noteikumos Nr. 221 “Noteikumi par kārtību, kādā tiek veiktas iemaksas energoefektivitātes fondos, un to apmēru, kā arī energoefektivitātes fonda līdzekļu izmantošanu”” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Noteikumu projekta mērķis ir veikt grozījumus Ministru kabineta 2017.gada 25.aprīļa noteikumos Nr. 221 “Noteikumi par kārtību, kādā tiek veiktas iemaksas energoefektivitātes fondos, un to apmēru, kā arī energoefektivitātes fonda līdzekļu izmantošanu”, lai precizētu kārtību kādā tiek veiktas iemaksas Valsts energoefektivitātes fondā un Valsts energoefektivitātes fonda līdzekļu izmantošanas nosacījumus, un pārskatu sniegšanas kārtību.Noteikumu projekts stāsies spēkā pēc tā publicēšanas Latvijas Vēstnesī.  |

|  |
| --- |
| **I. Tiesību akta projekta izstrādes nepieciešamība** |
| 1. Pamatojums | Energoefektivitātes likuma 6. panta astotā daļa un 7. panta sestā daļa. |
| 2. Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Energoefektivitātes likums nosaka energoefektivitātes plānošanas un uzraudzības prasības, tajā skaitā paredz vairākus energoefektivitātes uzlabošanas politikas pasākumus. Tostarp Energoefektivitātes likums paredz valsts un pašvaldības energoefektivitātes fondu izveidi, kuru finansējumu veido energoefektivitātes pienākumu shēmas (turpmāk – EPS) atbildīgo pušu iemaksas un energoefektivitātes nodevu maksājumi. Ministru kabineta 2017.gada 25.aprīļa noteikumi Nr. 221 “Noteikumi par kārtību, kādā tiek veiktas iemaksas energoefektivitātes fondos, un to apmēru, kā arī energoefektivitātes fonda līdzekļu izmantošanu” (turpmāk - MK noteikumi Nr.221) paredz, ka Valsts energoefektivitātes fonda (turpmāk – fonds) pārvaldītājs ir akciju sabiedrība “Attīstības finanšu institūcija Altum” (turpmāk – sabiedrība “Altum”), kā arī nosaka kārtību, kādā sabiedrība “Altum” uztur un izmanto fonda līdzekļus, un sniedz pārskatu par to izmantošanu. Ņemot vērā, ka noteikumos ir noteikta kārtība, kādā sabiedrība “Altum” izmanto valsts energoefektivitātes fonda līdzekļus, un, ka MK noteikumi Nr.221 nenosaka kā izmantojami pašvaldību energoefektivitātes fonda līdzekļi, bet tikai valsts energoefektivitātes fonda līdzekļi, tiek precizēts MK noteikumu Nr.221 nosaukums, iekļaujot norādi, ka noteikumi nosaka tieši valsts energoefektivitātes fonda līdzekļu izmantošanu. MK noteikumu Nr.221 15.punktā noteikts termiņš, kādā pašvaldība sniedz informāciju Ekonomikas ministrijai par ietaupījumu, ieguldīto finansējumu un īstenotajiem pasākumiem no pašvaldības energoefektivitātes fonda. Kārtību, kādā pašvaldība ziņo par pašvaldības energoefektivitātes fonda ietvaros gūto ietaupījumu, t.sk. ieguldīto finansējumu un veiktajām darbībām, nosaka arī Ministru kabineta 2016.gada 11.oktobra noteikumi Nr.668 “Energoefektivitātes monitoringa un piemērojamā energopārvaldības sistēmas standarta noteikumi”, kur 16.punktā tostarp ietverts nosacījums, ka pašvaldība minēto pienākumu veic līdz 1.novembrim. Ņemot vērā minēto, lai nodrošinātu, ka netiek dublētas tiesību normas, noteikumu projekts paredz svītrot 15.punktu. Energoefektivitātes likuma 7.panta piektajā daļā un MK noteikumu Nr.221 18.punktā noteikts, ka fonda līdzekļi izmantojami, lai īstenotu valsts atbalsta programmu obligātā enerģijas galapatēriņa mērķa sasniegšanai vai sabiedrības informēšanas un izglītošanas pasākumiem energoefektivitātes jomā ar attiecīgajām sadaļām valsts atbalsta programmas īstenošana. Ar noteikumu projektu tiek plānots, ka sabiedrība “Altum” fonda finansējumu izmantos sabiedrības informēšanas un izglītošanas pasākumiem saskaņā ar MK noteikumiem Nr.221. Savukārt, lai īstenotu valsts atbalsta programmu obligātā enerģijas galapatēriņa mērķa sasniegšanai, tiks izstrādāts atsevišķs tiesiskais regulējums, ko noteiks Ministru kabinets atbilstoši Energoefektivitātes likumā paredzētajam deleģējumam. Pirms valsts atbalsta programmas uzsākšanas, pasākums tiks izvērtēts valsts atbalsta kontekstā un attiecīgajā normatīvajā aktā tiks iekļauti valsts atbalsta nosacījumi atbilstoši Energoefektivitātes likuma 7.panta desmitajā daļā noteiktajam. Valsts atbalsta programmai kā anotācijas pielikums tiks sagatavots programmas izvērtējums, kurā izvērtēta programmas ietekme, riski un sagaidāmie zaudējumi, finansiālais rezultāts un programmas īstenošanas izmaksu noteikšanas principi, piemēram, atbilstība segtajam riskam, kredītriskam, izsniegšanas un ilgtermiņa darbības izdevumi, kā arī iekļauta informācija par zaudējumu segšanu, t.sk., no sabiedrības “Altum” pašu kapitāla, kas pārsniedz pirmo zaudējumu noteikto robežu, kā arī informāciju par kārtību kā sabiedrība “Altum” attiecina uz programmu riskiem atbilstošu pašu kapitālu, kas savukārt ir pamats maksas apmēra iecenošanai par sabiedrības “Altum” noslogoto kapitālu, kā arī pamatojumu par vadības izmaksas izmaiņām finanšu instrumentu griezumā, lai ievērotu Attīstības finanšu institūcijas likuma 5.panta otrās daļas 1.punktā un 12.panta trešajā un ceturtajā daļā noteikto.Atbilstoši Energoefektivitātes likumā noteiktajam, fonda finanšu avoti ir energoefektivitātes pienākumu shēmas atbildīgo pušu iemaksas un vismaz 90 procenti no energoefektivitātes nodevas ieņēmumiem valsts budžetā. Turpretī MK noteikumu Nr.221 16.punkta esošā redakcija nosaka, ka fondā iemaksājamas tikai energoefektivitātes pienākuma shēmas atbildīgo pušu iemaksas, nenorādot uz energoefektivitātes nodevām. Ņemot vērā to, ka Energoefektivitātes likuma 7. panta trešās daļas 1. punkts un 13. panta septītā daļa jau šobrīd nosaka Ekonomikas ministrijas pienākumu veikt energoefektivitātes pienākumu shēmas atbildīgo pušu iemaksu un energoefektivitātes nodevu iemaksu fondā, lai nedublētu tiesību normas, noteikumu projekts paredz svītrot MK noteikumu Nr.221 16.punktu. Tāpat Energoefektivitātes likuma [6. panta](https://likumi.lv/ta/id/280932-energoefektivitates-likums#p6) astotā daļa un [7.](https://likumi.lv/ta/id/280932-energoefektivitates-likums#p7) panta sestā daļa neparedz deleģējumu Ministru kabinetam noteikt termiņu, kādā Ekonomikas ministrija veic iemaksas fondā. Attiecībā uz fonda nolikumu MK noteikumi Nr.221 esošajā redakcijā norāda kārtību, kādā tiek apstiprināts un sabiedrības “Altum” tīmekļa vietnē publicēts fonda nolikums. Praksē ar minēto nolikumu, ko apstiprina valde, tiek regulēta fonda pārvaldnieka darbība, finanšu līdzekļu uzskaites principi sabiedrības “Altum” grāmatvedības sistēmās un tajā aprakstīti ļoti specifiski ar sabiedrības “Altum” iekšējo darbību saistīti jautājumi, kas jau ir noteikti saskaņā ar dažādiem spēkā esošiem normatīviem regulējumiem, sabiedrības “Altum” grāmatvedības standartiem u.c. Līdz ar to nolikums nav uzskatāms par ārējo normatīvo aktu, kas būtu saistošs privātpersonām. Tādējādi nav nepieciešams papildus regulēt sabiedrības “Altum” iekšējos darbības procesus – nolikuma saskaņošanas un publicēšanas nosacījumus ar MK noteikumiem Nr.221 un to 17.punkts ir svītrojams. Noteikumu projekts paredz precizēt MK noteikumu Nr.221 18.punkta redakciju atbilstoši Energoefektivitātes likuma 7.panta piektajai daļai, kas paredz jomas, kādās izmantojami valsts energoefektivitātes fonda līdzekļi. Tādējādi Noteikumu projekts konkretizē, kādu atbalstāmo darbību īstenošanai izmanto valsts energoefektivitātes fonda līdzekļus.Attiecīgi Noteikumu projekts papildināts ar 18.1 un 18.2 punktu, nosakot paredzēto atbalstāmo darbību attiecināmās izmaksas, kas rodas, lai nodrošinātu valsts atbalsta programmas un tās mērķa īstenošanu, tostarp, pārvaldības izmaksas. Pārvaldības izmaksās iekļauj tiešās un netiešās izmaksas, ko kompensē atbilstoši izdevumu pamatojumam un pamato ar darbības rezultātos balstītu aprēķina metodoloģiju. Tiešās attiecināmās izmaksas (piemēram, fonda pārvaldnieka un fonda pārvaldnieka vietnieka darba samaksa, brīvo līdzekļu izvietošana) ir fonda īstenošanas izmaksas, kas tieši saistītas ar fonda mērķa sasniegšanu. Netiešās attiecināmās izmaksas (piemēram, biroja preces, sakaru pakalpojumu nodrošināšana, grāmatvedības uzskaites nodrošina) ir fonda attiecināmās izmaksas, kas nav tieši saistītas ar fonda rezultātu sasniegšanu, bet atbalsta un nodrošina atbilstošus apstākļus fonda veicamo darbību realizācijai un fonda rezultātu sasniegšanai.  Tāpat noteikumu projekts paredz papildināt MK noteikumus Nr.221 ar 19.1 punktu, kas paredz publicitātes prasības sabiedrībai “Altum”. Tādējādi tiek nodrošināts, ka sabiedrība “Altum” savā tīmekļa vietnē publicē informāciju par katru valsts atbalsta programmu un sabiedrības informēšanas un izglītošanas pasākumu.MK noteikumu Nr.221 esošā redakcija nosaka, ka fonds darbību uzsāk tikai pēc tam, kad fondā iemaksātas EPS atbildīgo pušu iemaksas un tiek apstiprināts fonda nolikums. Taču Energoefektivitātes likuma 6. panta astotā daļa un 7. panta sestā daļa neparedz pilnvarojumu Ministru kabinetam noteikt brīdi, kad šāds fonds tiek izveidots. Ievērojot minēto, kā arī to, ka fonda izveidošanu nosaka jau Energoefektivitātes likuma 7. pants, noteikumu projekts paredz svītrot 21.punktu. Noteikumu projekts paredz precizēt MK noteikumu Nr.221 24.punktu, kurā noteiktas prasības, kādos termiņos sabiedrība “Altum” sniedz atskaiti par izlietoto finansējumu, veiktajiem pasākumiem un panākto enerģijas ietaupījumu. Atbilstoši noteikumu projektā iekļautajam, sabiedrība “Altum” līdz katra ceturkšņa pirmā mēneša 30.datumam Ekonomikas ministrijai sniedz pārskatu par iepriekšējā ceturksnī īstenotajām darbībām, kas finansētas no fonda līdzekļiem un izlietoto fonda finansējumu. Savukārt par īstenoto pasākumu ietvaros sasniegtajiem enerģijas ietaupījumiem sabiedrība “Altum” saskaņā ar Ministru kabineta 2016.gada 11.oktobra noteikumos Nr.668 “Energoefektivitātes monitoringa un piemērojamā energopārvaldības sistēmas standarta noteikumi” noteikto ziņos līdz katra nākošā gada 1.novembrim. |
| 3. Projekta izstrādē iesaistītās institūcijas un publikas personas kapitālsabiedrības | Ekonomikas ministrija, sabiedrība “Altum” |
|  4. Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Sabiedrība “Altum”, kam ar noteikumu projektu tiek precizēti nosacījumi attiecībā uz Valsts energoefektivitātes fonda darbību un līdzekļu izmantošanu.  |
| 2. | Tiesiskā regulējuma ietekme uz tautsaimniecību un administratīvo slogu | Vērtējot noteikumu projekta ietekmi uz administratīvajām procedūrām un to izmaksām, nav identificēts administratīvā sloga palielinājums sabiedrībai “Altum”, jo MK noteikumi Nr.221 jau sākotnēji paredzēja, ka sabiedrība “Altum” īstenos noteikumu projektā iekļautās darbības. Noteikumu projekta ieviešanas rezultātā tiks radīti apstākļi, kas veicinās energoefektivitātes paaugstināšanos, jo tiks īstenoti informatīvi un izglītojoši pasākumi energoefektivitātes jomā kā arī nākotnē tiks izstrādāta valsts atbalsta programma obligātā enerģijas galapatēriņa samazināšanai. Ņemot vērā minēto, noteikumu projektam ir pozitīva ietekme uz tautsaimniecību. |
| 3. | Administratīvo izmaksu monetārs novērtējums | Projekts šo jomu neskar. |
| 4.  | Atbilstības izmaksu monetārs novērtējums | Projekts šo jumu neskar. |
| 4. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| **Noteikumu projekts šo jomu neskar** |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| **Noteikumu projekts šo jomu neskar** |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| **Noteikumu projekts šo jomu neskar** |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Ekonomikas ministrija tās tīmekļa vietnē: <https://www.em.gov.lv/lv/Ministrija/sabiedribas_lidzdaliba/diskusiju_dokumenti/> publicēja noteikumu projektu, kā arī minētajā tīmeklvietnē norādīs informāciju par noteikumu projekta virzību. |
| 2. | Sabiedrības līdzdalība projekta izstrādē | Noteikumu projekta sagatavošanas procesā Ekonomikas ministrija komunicēja ar sabiedrību “Altum”, lai varētu identificēt, kuros punktos nepieciešams veikt izmaiņas. Noteikumu projekts 09.01.2019 tika publicēts Ekonomikas ministrijas tīmekļvietnē: <https://www.em.gov.lv/lv/Ministrija/sabiedribas_lidzdaliba/diskusiju_dokumenti/> , dodot sabiedrībai iespēju informēt par iebildumiem un priekšlikumiem, ja tādi rodas. |
| 3. | Sabiedrības līdzdalības rezultāti | Līdz šim nav saņemti iebildumi un priekšlikumi. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Ekonomikas ministrija un sabiedrība “Altum”. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Jaunas valsts institūcijas netiks radītas, kā arī netiks paplašinātas esošo institūciju funkcijas. |
| 3. | Cita informācija | Noteikumu projekta izpilde tiks nodrošināta Ekonomikas ministrijas budžeta apakšprogrammā 29.04.00 “Energoefektivitātes politikas ieviešana” piešķirto valsts budžeta līdzekļu ietvaros.”. |

Ekonomikas ministrs J. Vitenbergs

Vīza: Valsts sekretāra

pienākumu izpildītājs E.Valantis

 Ilze Grīnberga; 67013231

 Ilze.Grinberga@em.gov.lv